פירוש נוסף ערך זה עוסק בשדרן רדיו ואיש תרבות ישראלי. אם התכוונתם לקצין צה"ל במילואים, ראו בועז כהן (קצין).

**בועז כהן** (נולד ב-20 בדצמבר 1963) הוא שדרן רדיו, מוזיקאי, סופר, עיתונאי ומרצה ישראלי. זוכה פרס אגודת העיתונאים לשנת 2018 בתחום הרדיו.

ערך והגיש תוכניות מוזיקה ב-88FM בין השנים 2001–2017 והגיש את התוכנית האחרונה ששודרה בקול ישראל.
מאז יולי 2017 עורך ומגיש תכניות ברדיו Eco99fm. 
ב-2018 זכה בפרס אגודת העיתונאים על תכניתו "משמרת לילה". 
ב-2024 היה מועמד לפרס מטעם דירקטוריון אקו"ם על תרומה לזמר העברי ולתרבות הישראלית בזכות תכניתו "רביעי עברי".

ביוגרפיה
--------

כהן נולד וגדל בשכונת ג'סי כהן בחולון ועבר בגיל 14 לגני תקווה. שירת בצה"ל בחיל האוויר. בין השנים 2001-1991 עבד בידיעות אחרונות כעורך-משנה של מוסף 7 לילות, כתב מגזין ומבקר מוזיקה. כעיתונאי כתב גם, בין היתר, בירחון מוניטין, בשבועון "כותרת ראשית" וביומון "חדשות". מאז 2009 מפרסם מאמרים, מדי פעם ב"גלובס", ב"הארץ" וב"מעריב".

כהן משמש כמרצה בכיר בתחומי תרבות בת-זמננו (מוזיקה, קולנוע, ספרות ועוד) במוסדות שונים. העביר סדרות הרצאות במשכנות שאננים ובמוזיאון ישראל בירושלים, במוזיאון תל אביב, בסינמטקים ועוד.

בשנים 2006–2009 שימש כמנהל אמנותי של תיאטרון תמונע בתל אביב, הפיק וערך מופעי שירה ומוזיקה, ביניהם "שרים נחמן ביאליק", "הרחובות ממריאים לאט/שירי דוד אבידן", "כול עוד/שירי עלי מוהר", "כשהאצבעות יתחילו לדמם/שירי צ'ארלס בוקובסקי" ו"מלכה עירומה/שירת מחאה נשית". ב-2009 הפיק וניהל את פסטיבל "אולטרה סאונד" למוזיקה אלטרנטיבית בישראל. ביוני 2018 ניהל אמנותית את פסטיבל "פרוגרסיב וחיות אחרות" שהתקיים ב"בית היוצר" בנמל תל אביב.

כהן הוא מחברי "המכון למצוינות בהומניסטיקה" לקידום ערכים ציוניים במערכת החינוך, שהקימה ד"ר גלי תיבון בשיתוף עם הסופרים מאיר שלו ועמוס עוז. 

משנת 2020 כהן הוא אחד מהפעילים הבולטים למען זכויות האדם ומדוברי המחאה נגד מדיניות הקורונה בישראל.

### רדיו

ב-1 ביולי 2001 הצטרף כהן לקול ישראל כעורך ומגיש תוכניות המוזיקה "רדיו פרטי", "הנוסע השמיני" ו"אחרי השקיעה". כן הפיק וערך ימי שידורים מיוחדים, הגיש תוכניות שונות, "חלום ליל חורף", יצר סדרה על המוזיקה של שנות השבעים ("מופע שנות השבעים") ויזם והפיק את תוכניות הסיכום השנתיות של התחנה ("הבציר"). מינואר 2009 ערך והגיש את "רוקר טוב", תוכנית הבוקר של 88FM ואת תוכנית הלילה "פרוגרסיב וחיות אחרות". ב-14 במאי 2017 שידר את התוכנית האחרונה בתולדות קול ישראל, כשמיד בסופה, בחצות, הופסקו השידורים.

החל מ-15 במאי 2017 החל כהן להגיש את שתי תוכניותיו, "פרוגרסיב וחיות אחרות" ו"רוקר טוב" בתאגיד השידור בתחנת הרדיו "כאן 88". ב-21 ביוני 2017 הודיע על התפטרותו מתאגיד השידור בעקבות התערבות בעריכת תוכניותיו. חודש לאחר מכן, הצטרף לתחנת הרדיו האזורי Eco99fm, שם הוא עורך ומגיש את התוכנית "משמרת לילה".

באוקטובר 2018 זכה בפרס אגודת העיתונאים בתל אביב על תוכניתו "משמרת לילה", המשודרת בתחנת הרדיו Eco99fm. מנימוקי הוועדה: "בעידן בו תחנות רדיו מתמודדות עם שינויים מהירים בהרגלי הצריכה וכניסת שירותי הסטרימינג לשוק המקומי, המאזינים ממשיכים להאזין לתכנית לא רק בזכות השירים ומגוון המוסיקה שב"משמרת לילה", אלא בעיקר בזכות הידע, החום והאופן המיוחד שבועז כהן מגיש אותם למאזיניו."

### מוזיקה

בין השנים 1999–2001 היה חבר בלהקת החשמליות שניגנה רוק מלודי רך עם השפעות בריטיות ובשנת 2000 הוציאה אלבום אחד "אחר-כך בא הגשם". בשנת 2002 הצטרף ללהקת פונץ' והשתתף בהקלטת האלבומים: "דנה ראתה עב"מ" (אוגוסט 2002), "פינוקיו" (ינואר 2007), באלבום הכפול בהופעה חיה "חור בשמיים כחולים" (ינואר 2010), ובאלבום "רמז לעתיד" (דצמבר 2012), אלבום האולפן החמישי והאחרון של הלהקה. במקביל, הוציא עם יוסי בבליקי שני אלבומים תחת השם "דצמבר": "שרמן בחורף" (2005) ו"דצמבר 2" (2009).

כהן הלחין במשותף עם יוסי בבליקי פסקול לסרטי קולנוע וטלוויזיה, ביניהם: "שרמן בחורף" (2001), "חצאית דמעות" (2002), "לנצח עם מיקי ברקוביץ'" (2003), "המכשפה מרחוב מלצ'ט" (2004) ו"החשוד האחרון" (2005).

כפסנתרן וקלידן ניגן בסדרת הטלוויזיה "8 דקות ביום" (עוזי וייל, ערוץ 1, 2003) ובסדרה "גם להם מגיע" (ערוץ 10, 2008). כהן ניגן גם באלבומי הסולו של יוסי בבליקי: "הגברת עם היהלומים" (2004) ו"האגרוף" (2011), ובאלבום "אהבה" של שלום גד והיהלומים (2005). בשנת 2008 הלחין את המוזיקה לסרט הפולני-ישראלי "אמא של ולנטינה" על-פי ספרה של סביון ליברכט. כמו כן הפיק מוזיקלית את "חופשיה", אלבומה של אמנית החלילים חפציבה זר-אביב 2011 וניגן בארבעה סיבובי הופעות של בוב תיל בישראל. מ-2016 מופיע עם משה בן-יוחנה בערב שהועלה ברחבי ישראל פעמים רבות, בין היתר גם בפסטיבל אינדינגב ופסטיבל יערות מנשה.

### ספריו

* **סיפורים קטנים, תקליטים גדולים** - אסופת סיפורים אוטוביוגרפיים, ילדות והתבגרות בשכונת עוני בחולון של שנות ה-60 וה-70 ומסעות בלונדון, פריז וניו יורק בשנות ה-80 וה-90. הוצאת מרום תרבות ישראלית, אוגוסט 2014
* **וכשאפתח את הדלת** - דרך האלבום "סוף עונת התפוזים" של להקת תמוז יוצאים למסע לישראל של אמצע שנות ה-70. המוזיקה, התרבות, הפוליטיקה והתקשורת. הוצאת מרום תרבות ישראלית, יוני 2017
* **איש כוכב** - מסע אישי בעקבות 36 שירים של דייוויד בואי מתחילת דרכו בסוף שנות ה-60 ועד מותו ב-2016. הוצאת מרום תרבות ישראלית, יולי 2019

#### ספרים בעריכתו

* **איך להיות טובים**, מאת ניק הורנבי (תרגום: בועז וייס). מעריב, 2002
* **דייוויד בואי - ביוגרפיה**, מאת מארק ספיץ. הוצאת מודן, 2011
* **רק ילדים**, מאת פטי סמית. הוצאת כנרת זמורה, 2012
* **לונדון קולינג**, מאת משה מורד. מרום תרבות ישראלית הוצאה לאור, 2019

קישורים חיצוניים
----------------

* בועז כהן, ברשת החברתית פייסבוק
* בועז כהן, ברשת החברתית אקס (טוויטר)
* בועז כהן, דף שער בספרייה הלאומית
* בועז כהן, באתר MOOMA (בארכיון האינטרנט)
* לונדון קולינג - הבלוג של בועז כהן, באתר "רשימות"
* דף כותב באתר "השרת העיוור"
* קטע קול בועז כהן, דף התוכנית, ‏פרוגרסיב וחיות אחרות, באתר iCast
* סרטונים קובי מידן מראיין את בועז כהן, בתוכנית "חוצה ישראל" של הטלוויזיה החינוכית, באתר YouTube‏, 12 ביוני 2013
* דרור נחום‏, בית התקליט עם בועז כהן, באתר וואלה!‏, 4 במרץ 2007
* אהוד בן-פורת, אב"פ, ריאיון מיוחד עם בועז כהן - לסיכום 20 שנות קריירה עיתונאית, 16 בפברואר 2009
* דייוויד ברין, בועז כהן בריאיון על מוזיקה, רדיו וחינוך תרבותי, באתר ג'רוזלם פוסט, 10 בדצמבר 2011
* שירה תמרי, קפה עם בועז כהן | השראה, ב-Shira.T בלוג מוזיקה, 4 בינואר 2012
* סמי פרץ, החיים החדשים של בועז כהן, באתר TheMarker‏, 25 באפריל 2012
* יעל לינזן, שעתו היפה של התקליט: הוא עוד יכול להצליח, באתר ynet, 19 באפריל 2012
* ירין כץ, השאלון - עם בועז כהן, במגזין הספרות "קורא בספרים", 4 בינואר 2014
* אורן נהרי, התוכנית "גלובוס",  בועז כהן על רולינג סטונס, ראיון באתר יוטיוב, הערוץ הראשון, 12 באפריל 2014
* קטע קול קובי מידן, ‏"אנשים בלילה" עם בועז כהן, באתר iCast‏, 1 ביוני 2014
* אתר למנויים בלבד בן שלו, בועז כהן חושף את אחורי הקלעים של הסערה הגדולה סביב התפטרותו מ-88, באתר הארץ, 6 ביולי 2017

על הספר "סיפורים קטנים, תקליטים גדולים"
* אורי זר אביב, ‏עכשיו הוא נזכר: בועז כהן בראיון על הספר החדש והמוזיקה שליוותה את חייו, באתר "Time Out ישראל", 18 בספטמבר 2014
* גאולה אבן,  בועז כהן על ספר הבכורה, ראיון באתר יוטיוב, הערוץ הראשון, 06 באוקטובר 2014

על הספר "וכשאפתח את הדלת"
* הגר רם, "בעיקר מוזיקה טובה", ריאיון אישי על להקת תמוז והספר החדש, מגזין "החיים הטובים", 3 בינואר 2017
* אלעד בילו, קילפתי תמוז – בועז כהן על הלהקה ששינתה הכול, באתר כלכליסט, 25 בספטמבר 2017

הערות שוליים
------------

1. ↑  במסגרת רשות השידור
2. ↑   השידור האחרון של קול ישראל - 88FM, סרטון באתר יוטיוב
3. 1 2  יונתן כיתאין, ‏מ-88 ל-99: בועז כהן יגיש תוכנית יומית ברדיו eco99fm, באתר גלובס, 19 ביולי 2017
4. ↑  לירון פנחסי, עכבר העיר, 3 הופעות מומלצות לסוף השבוע, באתר הארץ, 22 בינואר 2009
5. ↑  איתמר זהר, עשרה מקומות לצאת אליהם השבוע, באתר הארץ, 3 ביוני 2018
6. ↑  באתר המכון למצוינות בהומניסטיקה
7. ↑  איתי שטרן, שדרן הרדיו בועז כהן התפטר מ-88FM אחרי 16 שנים, באתר הארץ, 22 ביוני 2017
8. ↑  אורי משגב, כאן 88: זה הזמן לעצור את הרכבת, באתר הארץ, 22 ביוני 2017
9. ↑  פרס תוכנית המוזיקה הטובה ביותר ל"משמרת לילה" בהגשת ובעריכת בועז כהן, באתר אגודת העיתונאים בתל אביב
10. ↑  גידי אביבי, מתקשים במבחן האמיתי, באתר הארץ, 16 ביוני 2002
11. ↑  בן שלו, אל גג הרוקנרול, באתר הארץ, 23 בינואר 2007
12. ↑  בן שלו / נויה כוכבי, פונץ': בין היפה והפגום, באתר הארץ, 27 בינואר 2010
13. ↑  אורי זר אביב, המחאה של להקת "פונץ'", באתר הארץ, 1 בינואר 2013
14. ↑  נויה כוכבי, יוסי בבליקי: נמלט מהגורל היהודי, באתר הארץ, 25 בינואר 2009
15. ↑  רן שפירא, הספרים החדשים של אליאס ח'ורי, יוהאן גוטפריד הרדר ובועז כהן, באתר הארץ, 16 בדצמבר 2019

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007300113405171
* ISNI: 0000 0000 7057 7383
* LCCN: no2015019853
* VIAF: 97325931
* WorldCat: lccn-no2015019853

 |